
După 22 de ani de închisoare comunista in România, Parinteie Gheorghe Caiciu 
siujeste in Biserica "Sfânta Cruce" din statui Virginia, SUA 

Ninge continuu de trei zile peste statul Virginia, USA, si in imprejurimi. Prima mare 
ninsoare din acest an si, cu siguranţa, un record pentru ultimii 12 ani! Meteorologii au si 
botezat-o "the season's worst". Utilajele de deszăpezire, prompte si numeroase, fac fata 
cu greu situaţiei neobişnuite. Zăpada ne ajunge pana la genunchi si ne transpunem, 
vrând, nevrand, in iernile noastre romaneşti. Si, totuşi, viscolul si nămeţii nu ne 
împiedica sa mergem in aceasta duminica la sfânta slujba de la biserica romaneasca. 
Eram prezenţi in jur de cincisprezece romani, veniţi mai ales din imprejurimi, de la 
câteva mile, in bisericuţa "Sfânta Cruce", din 5150 Leesburg Pike, Alexandria, VA, al 
cărei părinte slujitor nu este altul decât preacucernicul si de toţi cunoscutul Gheorghe 
Calciu. O bisericuţa intima, calda si primitoare, din lemn vopsit in alb, pierduta parca 
printre clădirile inalte si moderne din jur. 

Singura biserica ortodoxa romana, intre Philadelphia si Richmond 

Din micul istoric pus la dispoziţie de părinte, aflu ca ea a fost zidita pe la mijlocul 
secolului al XlX-lea, pentru o comunitate catolica. Pentru ca era singura biserica 
romano-catolica din regiune, credincioşii ei au susţinut ca in timpul Războiului de 
Secesiune (1861-1865) soldaţii sudişti au depus aici jurământul de credinţa pe drapelul 
confederat. Fiind construita din lemn, biserica a ars complet pe la 1890. A fost 
reconstruita in 1909 pentru populaţia catolica din vecinătate, care cunoştea o creştere 
rapida prin imigraţie si convertiri. In 1964, sase familii de romani din Virginia Maryland si 
Washington DC au cumpărat biserica de la dioceza catolica din Richmond, Virginia. 
Arhiepiscopul catolic a fost foarte înţelegător cu puţin numeroasa comunitate ortodoxa 
romaneasca si i-a vândut biserica pe numai cinci mii de dolari, cu condiţia sa nu fie 
revanduta decât in scopuri bisericeşti. 

Biserica a fost reparata, i s-a adăugat o sala sociala la subsol, i s-a pus aer condiţionat 
si a fost remodelata pentru cultul ortodox. Catapeteasma a fost pictata de pictorul 
Hasegan, din Cleveland, Ohio, iar pictura murala a fost lucrata de pictorul roman 
Dumitru Tecuci, ca un act de donaţie pentru comunitatea romana din zona. In 1970, 
biserica "Sfânta Cruce" a intrat sub jurisdicţia Episcopiei de la Vatra, condusa de 
arhiepiscopul Valerian Trifa, de sfânta amintire, care a si tarnosit-o. Timp de cativa ani, 
slujirea a fost făcuta sporadic de către unii preoţi vizitatori, preoţi stabili fiind: Popovici, 
Scaletchi, Useriu, Todeasa si Prisecaru. Intre Philadelphia si Richmond, aceasta este 
singura biserica ce asigura asistenta religioasa pentru populaţia romaneasca ortodoxa 
din zona. Actualul preot, parinteie Gheorghe Calciu, slujeşte aici din 1989, numit fiind de 
către IPS arhiepiscopul Nathaniel. Multa lume ştie ca parinteie Calciu a venit din 
România după 22 de ani de închisoare sub regimul comunist, facuti pentru credinţa lui, 
pentru protestele împotriva demolării bisericilor din tara, împotriva arestărilor, a încălcării 



drepturilor religioase si umane. In urma unei campanii deschise in favoarea părintelui 
Calciu, Administraţia Reagan a contribuit la eliberarea si, in cele din urma, la expulzarea 
sa in Statele Unite. 

Alături de cel ce a trecut prin infernul "reeducării de la Piteşti" 

L-am văzut pentru prima data pe părintele Calciu, despre care auzisem atâtea, doar cu 
câteva zile inainte de slujba de la biserica: a venit in întâmpinarea mea la Aeroportul din 
Washington DC, cu paşi repezi si vioi, in ciuda vârstei destul de înaintate (77 de ani), cu 
dragoste si buna dispoziţie. Barba lui alba ii dădea o binemeritata infatisare du- 
hovniceasca, ce impresionează si apropie in acelaşi timp. Si tot nu-mi venea sa cred, in 
maşina pe care o conducea, ca sunt alături de cel care a cunoscut si a trăit atâtea 
vicisitudini, trecând prin infernul inchisorilor comuniste, chiar si prin cea de la Piteşti, cu 
experimentele ei diabolice, prin atâtea interogatorii inumane si atâta mizerie umana. 
Insa credinţa lui profunda, nelimitata, in Dumnezeu i-a dat puterea de a rezista, de a 
coaliza numeroase conştiinţe ale timpului pentru cauza lui dreapta. 

In drum spre locul unde urma sa raman câteva zile, ne oprim la biserica pentru a-mi citi 
o rugăciune si a se ruga pentru mine. Simt in toata fiinţa cum dragostea creştineasca a 
părintelui ma invaluie si ma transpune intr-o binecuvântata credinciosie. Slujbele la care 
voi asista in continuare, vecernia de vineri si liturghia de duminica dimi-neata, alături de 
tot mai mulţi romani (in jur de o suta, in unele duminici), sunt ore de meditaţie, de 
ungere a sufletelor noastre păcătoase, de limpezire a gândurilor tulburi, prin harul 
părintelui ce ni-l aduce mai aproape pe Domnul nostru Isus Hristos. Cum umbrele 
ameninţătoare ale unui posibil război in Irak se vad si se simt pretutindeni, cre-and deja 
printre mulţi oameni o stare de psihoza si isterie, părintele ne indeamna la rugăciuni 
asidue in fiecare zi. 

In predicile sale de o trăire si o înnobilare răscolitoare, părintele Calciu revine, vrând, 
nevrand, la anii de temniţa care l-au marcat pentru totdeauna, cu o rana imposibil de 
vindecat, la colegii lui de celula, mai toţi dispăruţi azi. Multe sunt de spus, de auzit, de 
scris de la acest martor al unui trecut ce nu poate si nu trebuie sa fie uitat. Lacrimile ii 
curg pe obraji când ne povesteşte, de exemplu, de un preot si de torţionarul lui, aflaţi in 
închisoarea de la Targu Ocna, care au murit amândoi in aceeaşi seara, după ce preotul 
- bătut crunt de cel din patul alăturat, pe toata durata interogatoriilor - a mers la el si l-a 
mângâiat pe cap, spunandu-i ca-l iartă pentru ce a făcut fiindcă era tanar si nu ştia ce 
face. "lata, prin mila si pocăinţa, ne reaminteşte părintele Calciu, se spală păcatele; si 
mai ales, daca sufletul iti cere sa faci acest lucru". 

Nu e niciodată prea mult sa vorbim si sa scriem despre părintele Calciu. Prin atitudinea 
sa christica, prin patosul sau, el este - asa cum ii numea cineva - un "răscumpărător al 
vremurilor", avandu-si deja aura binemeritata in tot atâtea locuri din lume in care se afla 
romanii. Zilele lui sunt toate la fel de bogate si împlinite: pe langa timpul consacrat 
bisericii, enoriaşilor, cu toate eveni-mentele vieţii, mai găseşte un răgaz si pentru 
redactarea "Buletinului paro-hial" (apariţie lunara), cu diverse arti-cole de religie. 



Totul aici, in biserica "Sfânta Cruce", gravitează in jurul părintelui Calciu, toţi ii admira, ii 
solicita si ii roagă. Mai toţi isi pun întrebarea ce se va intampla cu ei când părintele se 
va retrage. "Sper ca Bunul Dumnezeu sa ma lase sa ies la pensie peste vreo doi, trei 
ani si as dori ca in locul meu sa vina un călugăr pentru a cultiva o viata monahala 
sfânta". Si din nou gândurile ii zboară spre România, pe care o visează, asa cum a mai 
spus-o, "adunandu-si la san toţi fiii risipiţi de soarta prin lume, pentru ca toţi sa fie una 
pe pământul milenar al suferinţelor, dar si al bucuriilor noastre, sub semnul crucii lui 
Hristos". 

George Paturca 
Virginia, USA 



